DANDIN: KAVYADARSA, Pariccheda 1

based on the edition by S.K. Belvalkar, Poona 1924.

Input by Reinhold Gruenendahl

Plain Text version

atha kāvyādarśaḥ

caturmukhamukhāmbhoja- vanahaṁsavadhūr mama /

mānase ramatāṁ dīrghaṁ sarvaśuklā sarasvatī // 1.1 //

pūrvaśāstrāṇi saṁhṛtya prayogān upalakṣya ca /

yathāsāmarthyam asmābhiḥ kriyate kāvyalakṣaṇam // 1.2 //

iha śiṣṭānuśiṣṭānāṁ śiṣṭānām api sarvathā /

vācām eva prasādena lokayātrā pravartate // 1.3 //

idam andhaṁ tamaḥ kṛtsnaṁ jāyeta bhuvanatrayam /

yadi śabdāhvayaṁ jyotir āsaṁsāraṁ na dīpyate // 1.4 //

ādirājayaśobimbam ādarśaṁ prāpya vāṅmayam /

teṣām asaṁnidhāne 'pi na svayaṁ paśya naśyati // 1.5 //

gaur gauḥ kāmadughā samyak prayuktā smaryate budhaiḥ /

duṣprayuktā punar gotvaṁ prayoktuḥ saiva śaṁsati // 1.6 //

tad alpam api nopekṣyaṁ kāvye duṣṭaṁ kathaṁ cana /

syād vapuḥ sundaram api śvitreṇaikena durbhagam // 1.7 //

guṇadoṣān aśāstrajñaḥ kathaṁ vibhajate naraḥ /

kim andhasyādhikāro 'sti rūpabhedopalabdhiṣu // 1.8 //

ataḥ prajānāṁ vyutpattim abhisaṁdhāya sūrayaḥ /

vācāṁ vicitramārgāṇāṁ nibabandhuḥ kriyāvidhim // 1.9 //

taiḥ śarīraṁ ca kāvyānām alaṁkārāś ca darśitāḥ /

śarīraṁ tāvadiṣṭārtha- vyavacchinnā padāvalī // 1.10 //

padyaṁ gadyaṁ ca miśraṁ ca tat tridhaiva vyavasthitam /

padyaṁ catuṣpadī tac ca vṛttaṁ jātir iti dvidhā // 1.11 //

chandovicityāṁ sakalas tatprabandho nidarśitaḥ /

sā vidyā naus vivikṣūṇāṁ gambhīraṁ kāvyasāgaram // 1.12 //

muktakaṁ kulakaṁ kośaḥ saṁghāta iti tādṛśaḥ /

sargabandhāṁśarūpatvād anuktaḥ padyavistaraḥ // 1.13 //

sargabandho mahākāvyam ucyate tasya lakṣaṇam /

āśīr namaskriyā vastu- nirdeśo vāpi tanmukham // 1.14 //

itihāsakathodbhūtam itarad vā sadāśrayam /

caturvargaphalāyattaṁ caturodāttanāyakam // 1.15 //

nagarārṇavaśailartu- candrārkodayavarṇanaiḥ /

udyānasalilakrīḍā- madhupānaratotsavaiḥ // 1.16 //

vipralambhair vivāhaiś ca kumārodayavarṇanaiḥ /

mantradūtaprayāṇāji- nāyakābhyudayair api // 1.17 //

alaṁkṛtam asaṁkṣiptaṁ rasabhāvanirantaram /

sargair anativistīrṇaiḥ śravyavṛttaiḥ susaṁdhibhiḥ // 1.18 //

sarvatra bhinnavṛttāntair upetaṁ lokarañjanam /

kāvyaṁ kalpottarasthāyi jāyate sadalaṁkṛti // 1.19 //

nyūnam apy atra yaiḥkaiścid aṅgaiḥ kāvyaṁ na duṣyati /

yady upātteṣu saṁpattir ārādhayati tadvidaḥ // 1.20 //

guṇataḥ prāg upanyasya nāyakaṁ tena vidviṣām /

nirākaraṇam ity eṣa mārgaḥ prakṛtisundaraḥ // 1.21 //

vaṁśavīryaśrutādīni varṇayitvā ripor api /

tajjayān nāyakotkarṣa- varṇanaṁ ca dhinoti naḥ // 1.22 //

apādaḥ padasaṁtāno gadyam ākhyāyikā kathā /

iti tasya prabhedau dvau tayor ākhyāyikā kila // 1.23 //

nāyakenaiva vācyānyā nāyakenetareṇa vā /

svaguṇāviṣkriyā doṣo nātra bhūtārthaśaṁsinaḥ // 1.24 //

api tv aniyamo dṛṣṭas tatrāpy anyair udīraṇāt /

anyo vaktā svayaṁ veti kīdṛg vā bhedalakṣaṇam // 1.25 //

vaktraṁ cāparavaktraṁ ca socchvāsatvaṁ ca bhedakam /

cihnam ākhyāyikāyāś cet prasaṅgena kathāsv api // 1.26 //

āryādivatpraveśaḥ kiṁ na vaktrāparavaktrayoḥ /

bhedaś ca dṛṣṭo lambādir ucchvāso vāstu kiṁ tataḥ // 1.27 //

tat kathākhyāyikety ekā jātiḥ saṁjñādvayāṅkitā /

atraivāntarbhaviṣyanti śeṣāś cākhyānajātayaḥ // 1.28 //

kanyāharaṇasaṁgrāma- vipralambhodayādayaḥ /

sargabandhasamā eva naite vaiśeṣikā guṇāḥ // 1.29 //

kavibhāvakṛtaṁ cihnam anyatrāpi na duṣyati /

mukham iṣṭārthasaṁsiddhyai kiṁ hi na syāt kṛtātmanām // 1.30 //

miśrāṇi nāṭakādīni teṣām anyatra vistaraḥ /

gadyapadyamayī kācit campūr ity abhidhīyate // 1.31 //

tad etad vāṅmayaṁ bhūyaḥ saṁskṛtaṁ prākṛtaṁ tathā /

apabhraṁśaś ca miśraṁ cety āhur āryāś caturvidham // 1.32 //

saṁskṛtaṁ nāma daivī vāg anvākhyātā maharṣibhiḥ /

tadbhavas tatsamo deśīty anekaḥ prākṛtakramaḥ // 1.33 //

mahārāṣṭrāśrayāṁ bhāṣāṁ prakṛṣṭaṁ prākṛtaṁ viduḥ /

sāgaraḥ sūktiratnānāṁ setubandhādi yanmayam // 1.34 //

śaurasenī ca gauḍī ca lāṭī cānyā ca tādṛśī /

yāti prākṛtam ity evaṁ vyavahāreṣu saṁnidhim // 1.35 //

ābhīrādigiraḥ kāvyeṣv apabhraṁśa iti smṛtāḥ /

śāstreṣu saṁskṛtād anyad apabhraṁśatayoditam // 1.36 //

saṁskṛtaṁ sargabandhādi prākṛtaṁ skandhakādikam /

osarādīny apabhraṁśo nāṭakādi tu miśrakam // 1.37 //

kathāpi sarvabhāṣābhiḥ saṁskṛtena ca badhyate /

bhūtabhāṣāmayīṁ prāhur adbhutārthāṁ bṛhatkathām // 1.38 //

lāsyacchalitaśamyādi prekṣārtham itarat punaḥ /

śravyam eveti saiṣāpi dvayī gatir udāhṛtā // 1.39 //

asty aneko girāṁ mārgaḥ sūkṣmabhedaḥ parasparam /

tatra vaidarbhagauḍīyau varṇyete prasphuṭāntarau // 1.40 //

śleṣaḥ prasādaḥ samatā mādhuryaṁ sukumāratā /

arthavyaktir udāratvaṁ ojaḥkāntisamādhayaḥ // 1.41 //

iti vaidarbhamārgasya prāṇā daśa guṇāḥ smṛtāḥ /

eṣāṁ viparyayaḥ prāyo lakṣyate gauḍavartmani // 1.42 //

[śleṣa vs. śithila]

śliṣṭam aspṛṣṭaśaithilyam alpaprāṇākṣarottaram /

śithilaṁ mālatīmālā lolālikalilā yathā // 1.43 //

anuprāsadhiyā gauḍais tad iṣṭaṁ bandhagauravāt /

vaidarbhair mālatīdāma laṅghitaṁ bhramarair iti // 1.44 //

[prasāda vs. vyutpanna]

prasādavat prasiddhārtham indor indīvaradyuti /

lakṣma lakṣmīṁ tanotīti pratītisubhagaṁ vacaḥ // 1.45 //

vyutpannam iti gauḍīyair nātirūḍham apīṣyate /

yathānatyarjunābjanma- sadṛkṣāṅko balakṣaguḥ // 1.46 //

[samatā vs. vaiṣamya]

samaṁ bandheṣv aviṣamaṁ te mṛdusphuṭamadhyamāḥ /

bandhā mṛdusphuṭonmiśra- varṇavinyāsayonayaḥ // 1.47 //

kokilālāpavācālo mām eti malayānilaḥ /

ucchalacchīkarācchāccha- nirjharāmbhaḥkaṇokṣitaḥ // 1.48 //

candanapraṇayodgandhir mando malayamārutaḥ /

spardhate ruddhamaddhairyo vararāmāmukhānilaiḥ // 1.49 //

ity anālocya vaiṣamyam arthālaṁkāraḍambarau /

apekṣamāṇā vavṛdhe paurastyā kāvyapaddhatiḥ // 1.50 //

[mādhurya]

madhuraṁ rasavad vāci vastuny api rasasthitiḥ /

yena mādhyanti dhīmanto madhuneva madhuvratāḥ // 1.51 //

[(1.) anuprāsa (śabdālaṁkāra) vs. varṇāvṛtti]

yayā kayācic chrutyā yat samānam anubhūyate /

tadrūpā hi padāsattiḥ sānuprāsā rasāvahā // 1.52 //

eṣa rājā yadā lakṣmīṁ prāptavān brahmaṇapriyaḥ /

tataḥ prabhṛti dharmasya loke 'sminn utsavo 'bhavat // 1.53 //

itīdaṁ nādṛtaṁ gauḍair anuprāsas tu tatpriyaḥ /

anuprāsād api prāyo vaidarbhair idam iṣyate // 1.54 //

varṇāvṛttir anuprāsaḥ pādeṣu ca padeṣu ca /

pūrvānubhavasaṁskāra- bodhinī yady adūratā // 1.55 //

candre śaranniśottaṁse kundastavakavibhrame /

indranīlanibhaṁ lakṣma saṁdadhāty anilaḥ śriyam // 1.56 //

cāru candramasaṁ bhīru bimbaṁ paśyaitad ambare /

manmano manmathākrāntaṁ nirdayaṁ hantum udyatam // 1.57 //

ity anuprāsam icchanti nātidūrāntaraśrutim /

na tu rāmāmukhāmbhoja- sadṛśaś candramā iti // 1.58 //

smaraḥ kharaḥ khalaḥ kāntaḥ kāyaḥ kopaś ca naḥ kṛśaḥ /

cyuto māno 'dhiko rāgo moho jāto 'savo gatāḥ // 1.59 //

ity ādi bandhapāruṣyaṁ śaithilyaṁ ca nigacchati /

ato naivam anuprāsaṁ dākṣinātyāḥ prayuñjate // 1.60 //

[(2.) yamaka (śabdālaṁkāra; Vw.)]

āvṛttiṁ varṇasaṁghāta- gocarāṁ yamakaṁ viduḥ /

tat tu naikāntamadhuram ataḥ paścād vidhāsyate // 1.61 //

[(3.) agrāmyatā (arthālaṁkāra) vs. grāmyatā]

kāmaṁ sarvo 'py alaṁkāro rasam arthe niṣañcati /

tathāpy agrāmyataivaitaṁ bhāraṁ vahati bhūyasā // 1.62 //

kanye kāmayamānaṁ māṁ na tvaṁ kāmayase katham /

iti grāmyo 'yam arthātmā vairasyāya prakalpate // 1.63 //

kāmaṁ kandarpacāṇḍālo mayi vāmākṣi nirdayaḥ /

tvayi nirmatsaro diṣṭyety agrāmyo 'rtho rasāvahaḥ // 1.64 //

śabde 'pi grāmyatāsty eva sā sabhyetarakīrtanāt /

yathā yakārādipadaṁ ratyutsavanirūpaṇe // 1.65 //

padasaṁdhānavṛttyā vā vākyārthatvena vā punaḥ /

duṣpratītikaraṁ grāmyaṁ yathā yā bhavataḥ priyā // 1.66 //

kharaṁ prahṛtya viśrāntaḥ puruṣo vīryavān iti /

evam ādi na śaṁsanti mārgayor ubhayor api // 1.67 //

bhaginībhagavatyādi sarvatraivānumanyate /

vibhaktam iti mādhuryam ucyate sukumāratā // 1.68 //

[sukumāratā vs. dīpta]

aniṣṭhurākṣaraprāyaṁ sukumāram iheṣyate /

bandhaśaithilyadoṣas tu darśitaḥ sarvakomale // 1.69 //

maṇḍalīkṛtya barhāṇi kaṇṭhair madhuragītibhiḥ /

kalāpinaḥ pranṛtyanti kāle jīmūtamālini // 1.70 //

ity anūrjita evārtho nālaṁkāro 'pi tādṛśaḥ /

sukumāratayaivaitad ārohati satāṁ manaḥ // 1.71 //

dīptam ity aparair bhūmnā kṛcchrodyam api badhyate /

nyakṣeṇa kṣayitaḥ pakṣaḥ kṣatriyāṇāṁ kṣaṇād iti // 1.72 //

[arthavyakti vs. neyatva]

arthavyaktir aneyatvam arthasya hariṇoddhṛtā /

bhūḥ khurakṣuṇṇanāgāsṛg- lohitād udadher iti // 1.73 //

mahī mahāvarāheṇa lohitād uddhṛtodadheḥ /

itīyaty eva nirdiṣṭe neyatvam uragāsṛjaḥ // 1.74 //

nedṛśaṁ bahu manyate mārgayor ubhayor api /

na hi pratītiḥ subhagā śabdanyāyavilaṅghinī // 1.75 //

[udāratvam]

utkarṣavān guṇaḥ kaścid yasminn ukte pratīyate /

tadudārāhvayaṁ tena sanāthā kāvyapaddhatiḥ // 1.76 //

arthināṁ kṛpaṇā dṛṣṭis tvanmukhe patitā sakṛt /

tadavasthā punar deva nānyasya mukham īkṣate // 1.77 //

iti tyāgasya vākye 'sminn utkarṣaḥ sādhu lakṣyate /

anenaiva pathānyatra samānanyāyam ūhyatām // 1.78 //

ślāghyair viśeṣaṇair yuktam udāraṁ kaiścid iṣyate /

yathā līlāmbujakrīḍā- sarohemāṅgadādayaḥ // 1.79 //

[ojas]

ojaḥ samāsabhūyastvam etad gadyasya jīvitam /

padye 'py adākṣiṇātyānām idam ekaṁ parāyaṇam // 1.80 //

tad gurūṇāṁ laghūnāṁ ca bāhulyālpatvamiśraṇaiḥ /

uccāvacaprakāraṁ tad dṛśyam ākhyāyikādiṣu // 1.81 //

astamastakaparyasta- samastārkāṁśusaṁstarā /

pīnastanasthitātāmra- kamravastreva vāruṇī // 1.82 //

iti padye 'pi paurastyā badhnanty ojasvinīr giraḥ /

anye tv anākulaṁ hṛdyam icchanty ojo girāṁ yathā // 1.83 //

payodharataṭotsaṅga- lagnasaṁdhyātapāṁśukā /

kasya kāmāturaṁ ceto vāruṇī na kariṣyati // 1.84 //

[kānti vs. atyukti]

kāntaṁ sarvajagatkāntaṁ laukikārthānatikramāt /

tac ca vārttābhidhāneṣu varṇanāsv api dṛśyate // 1.85 //

gṛhāṇi nāma tāny eva taporāśir bhavādṛśaḥ /

saṁbhāvayati yāny eva pāvanaiḥ pādapāṁsubhiḥ // 1.86 //

anayor anavadyāṅgi stanayor jṛmbhamāṇayoḥ /

avakāśo na paryāptas tava bāhulatāntare // 1.87 //

iti saṁbhāvyam evaitad viśeṣākhyānasaṁskṛtam /

kāntaṁ bhavati sarvasya lokayātrānuvartinaḥ // 1.88 //

lokātīta ivātyartham adhyāropya vivakṣitaḥ /

yo 'rthas tenāti tuṣyanti vidagdhā netare janāḥ // 1.89 //

devadhiṣṇyam ivārādhyam adyaprabhṛti no gṛham /

yuṣmatpādarajaḥpāta- dhautaniḥśeṣakilbiṣam // 1.90 //

alpaṁ nirmitam ākāśam anālocyaiva vedhasā /

idam evaṁvidhaṁ bhāvi bhavatyāḥ stanajhṛmbhaṇam // 1.91 //

idam atyuktir ity uktam etad gauḍopalālitam /

prasthānaṁ prākpraṇītaṁ tu sāram anyasya vartmanaḥ // 1.92 //

[samādhi]

anyadharmas tato 'nyatra lokasīmānurodhinā /

samyag ādhīyate yatra sa samādhiḥ smṛto yathā // 1.93 //

kumudāni nimīlāni kamalāny unmiṣanti ca /

iti netrakriyādhyāsāl labdhā tadvācinī śrutiḥ // 1.94 //

niḥṣṭhyūtodgīrṇavāntādi gauṇavṛttivyapāśrayam /

atisundaram anyatra grāmyakakṣāṁ vigāhate // 1.95 //

padmāny arkāṁśuniḥṣṭhyūtāḥ pītvā pāvakavipruṣaḥ /

bhūyo vamantīva mukhair udgīrṇāruṇareṇubhiḥ // 1.96 //

iti hṛdyam ahṛdyaṁ tu niḥṣṭhīvati vadhūr iti /

yugapan naikadharmāṇām adhyāsaś ca smṛto yathā // 1.97 //

gurugarbhabharaklāntāḥ stanantyo meghapaṅktayaḥ /

acalādhityakotsaṅgam imāḥ samadhiśerate // 1.98 //

utsaṅgaśayanaṁ sakhyāḥ stananaṁ gauravaṁ klamaḥ /

itīme garbhiṇīdharmā bahavo 'py atra darśitāḥ // 1.99 //

tad etat kāvyasarvasvaṁ samādhir nāma yo guṇaḥ /

kavisārthaḥ samagro 'pi tam ekam anugacchati // 1.100 //

iti mārgadvayaṁ bhinnaṁ tatsvarūpanirūpaṇāt /

tadbhedās tu na śakyante vaktuṁ pratikavi sthitāḥ // 1.101 //

ikṣukṣīraguḍādīnāṁ mādhuryasyāntaraṁ mahat /

tathāpi na tad ākhyātuṁ sarasvatyāpi śakyate // 1.102 //

naisargikī ca pratibhā śrutaṁ ca bahu nirmalam /

amandaś cābhiyogo 'syāḥ kāraṇaṁ kāvyasaṁpadaḥ // 1.103 //

na vidyate yady api pūrvavāsanā- guṇānubandhi pratibhānam adbhutam /

śrutena yatnena ca vāg upāsitā dhruvaṁ karoty eva kamapy anugraham // 1.104 //

tad astatandrair aniśaṁ sarasvatī śramād upāsyā khalu kīrtim īpsubhiḥ /

kṛśe kavitve 'pi janāḥ kṛtaśramāḥ vidagdhagoṣṭhīṣu vihartum īśate // 1.105 //

// iti kāvyādarśe mārgavibhāgo nāma prathamaḥ paricchedaḥ //

DANDIN: KAVYADARSA, Pariccheda 2 (incomplete!): Verses 2.1-144, 310-368

based on the edition by S.K. Belvalkar, Poona 1924.

Input by Reinhold Gruenendahl

Plain Text version

kāvyaśobhākarān dharmān alaṁkārān pracakṣate /

te cādyāpi vikalpyante kas tān kārtsnyena vakṣyati // 2.1 //

kiṁtu bījaṁ vikalpānāṁ pūrvācāryaiḥ pradarsitam /

tad eva pratisaṁskartum ayam asmatpariśramaḥ // 2.2 //

kāścin mārgavibhāgārtham uktāḥ prāg apy alaṁkriyāḥ /

sādhāraṇam alaṁkāra- jātam anyat pradarśyate // 2.3 //

svabhāvākhyānam upamā rūpakaṁ dīpakāvṛttiḥ /

ākṣepo 'rthāntaranyāso vyatireko vibhāvanā // 2.4 //

samāsātiśayotprekṣā hetuḥ sūkṣmo lavaḥ kramaḥ /

preyo rasavad ūrjasvi paryāyoktaṁ samāhitam // 2.5 //

udāttāpahnutiśleṣa- viśeṣās tulyayogitā /

virodhāprastutastotre vyājastutinidarśane // 2.6 //

sahoktiḥ parivṛttyāśiḥ- saṁkīrṇam atha bhāvikam /

iti vācām alaṁkārā darśitāḥ pūrvasūribhiḥ // 2.7 //

[svabhāvokti (= svabhāvākhyāna = jāti)]

nānāvasthaṁ padārthānāṁ rūpaṁ sākṣād vivṛṇvatī /

svabhāvoktiś ca jātiś cety ādyā sālaṁkṛtir yathā // 2.8 //

[svabhāvokti: jāti]

tuṇḍair ātāmrakuṭilaiḥ pakṣair haritakomalaiḥ /

trivarṇarājibhiḥ kaṇṭhair ete mañjugiraḥ śukāḥ // 2.9 //

[- svabhāvokti: kriyā]

kalakvaṇitagarbheṇa kaṇṭhenāghūrṇitekṣaṇaḥ /

pārāvataḥ paribhramya riraṁsuś cumbati priyām // 2.10 //

[- svabhāvokti: guṇa]

badhnann aṅgeṣu romāñcam kurvan manasi nirvṛtim /

netre cāmīlayann eṣa priyāsparśaḥ pravartate // 2.11 //

[- svabhāvokti: dravya]

kaṇṭhekālaḥ karasthena kapālenenduśekharaḥ /

jaṭābhiḥ snigdhatāmrābhir āvirāsīd vṛṣadhvajaḥ // 2.12 //

jātikriyāguṇadravya- svabhāvākhyānam īdṛśam /

śāstreṣv asyaiva sāmrājyaṁ kāvyeṣv apy etad īpsitam // 2.13 //

[upamā]

yathā kathaṁcid sādṛśyaṁ yatrodbhūtaṁ pratīyate /

upamā nāma sā tasyāḥ prapañco 'yaṁ nidarśyate // 2.14 //

[- dharmopamā]

ambhoruham ivātāmraṁ mugdhe karatalaṁ tava /

iti dharmopamā sākṣāt tulyadharmapradarśanāt // 2.15 //

[- vastūpamā]

rājīvam iva te vaktraṁ netre nīlotpale iva /

iyaṁ pratīyamānaika- dharmā vastūpamaiva sā // 2.16 //

[- viparyāsopamā]

tavānanam ivonnidram aravindam abhūd iti /

sā prasiddhiviparyāsād viparyāsopameṣyate // 2.17 //

[- anyo'nyopamā]

tavānanam ivāmbhojam ambojam iva te mukham /

ity anyo'nyopamā sāyam anyo'nyotkarṣaśaṁsinī // 2.18 //

[- niyamopamā]

tvanmukhaṁ kamalenaiva tulyaṁ nānyena kenacit /

ity anyasāmyavyāvṛtter iyaṁ sā niyamopamā // 2.19 //

[- aniyamopamā]

padmaṁ tāvat tavānveti mukham anyac ca tādṛśam /

asti ced astu tatkārīty asāv aniyamopamā // 2.20 //

[- samuccayopamā]

samuccayopamāpy asti na kāntyaiva mukhaṁ tava /

hlādanākhyena cānveti karmaṇendum itīdṛśī // 2.21 //

[- atiśayopamā]

tvayy eva tvanmukhaṁ dṛṣṭaṁ dṛśyate divi candramāḥ /

iyaty eva bhidā nānyety asāv atiśayopamā // 2.22 //

[- utprekṣitopamā]

mayy evāsyā mukhaśrīr ity alam indor vikatthanaiḥ /

padme 'pi sā yad asty evety asāv utprekṣitopamā // 2.23 //

[- adbhutopamā]

yadi kiṁcid bhavet padmaṁ subhru vibhrāntalocanam /

tat te mukhaśriyaṁ dhattām ity asāv adbhutopamā // 2.24 //

[- mohopamā]

śaśīty utprekṣya tanvaṅgi tvanmukhaṁ tvanmukhāśayā /

indum apy anudhāvāmīty eṣā mohopamā smṛtā // 2.25 //

[- saṁśayopamā]

kiṁ padmam antarbhrāntāli kiṁ te lolekṣaṇaṁ mukham /

mama dolāyate cittam itīyaṁ saṁśayopamā // 2.26 //

[- nirṇayopamā]

na padmasyendunigrāhyasy- endulajjākarī dyutiḥ /

atas tvanmukham evedam ity asau nirṇayopamā // 2.27 //

[- śleṣopamā]

śiśirāṁśupratispardhi śrīmat surabhigandhi ca /

ambhojam iva te vaktram iti śleṣopamā smṛtā // 2.28 //

[- samānopamā]

sarūpaśabdavācyatvāt sā samānopamā yathā /

bālevodyānamāleyaṁ sā(1)la()kā(3)nanaśobhinī // 2.29 //

[- nindopamā]

padmaṁ bahurajaś candraḥ kṣayī tābhyāṁ tavānanam /

samānam api sotsekam iti nindopamā smṛtā // 2.30 //

[- praśaṁsopamā]

brahmaṇo 'py udbhavaḥ padmaṁ candraḥ śaṁbhuśirodhṛtaḥ /

tau tulyau tvanmukheneti sā praśaṁsopamocyate // 2.31 //

[- ācikhyāsopamā]

candreṇa tvanmukhaṁ tulyam ity ācikhyāsu me manaḥ /

sa guṇo vāstu doṣo vety ācikhyāsopamāṁ viduḥ // 2.32 //

[- virodhopamā]

śatapattraṁ śaraccandras tvadānanam iti trayam /

parasparavirodhīti sā virodhopamā matā // 2.33 //

[- pratiṣedhopamā]

na jātu śaktir indos te mukhena pratigarjitum /

kalaṅkino jaḍasyeti pratiṣedhopamaiva sā // 2.34 //

[- caṭūpamā]

mṛgekṣaṇāṅkaṁ te vaktram mṛgeṇaivāṅkitaḥ śaśī /

tathāpi sama evāsau notkarṣīti caṭūpamā // 2.35 //

[- tattvākhyānopamā]

na padmaṁ mukham evedaṁ na bhṛṅgau cakṣuṣī ime /

iti vispaṣṭasādṛśyāt tattvākhyānopamaiva sā // 2.36 //

[- asādhāraṇopamā]

candrāravindayoḥ kāntim atikramya mukhaṁ tava /

ātmanaivābhavat tulyam ity asādhāraṇopamā // 2.37 //

[- abhūtopamā]

sarvapadmaprabhāsāraḥ samāhṛta iva kvacit /

tvadānanaṁ vibhātīti tām abhūtopamāṁ viduḥ // 2.38 //

[- asaṁbhāvitopamā]

candrabimbād iva viṣaṁ candanād iva pāvakaḥ /

paruṣā vāg ito vaktrād ity asaṁbhāvitopamā // 2.39 //

[- bahūpamā]

candanodakacandrāṁśu- candrakāntādiśītalaḥ /

sparśas tavety atiśayaṁ bodhayantī bahūpamā // 2.40 //

[- vikriyopamā]

candrabimbād ivotkīrṇaṁ padmagarbhād ivoddhṛtam /

tava tanvaṅgi vadanam ity asau vikriyopamā // 2.41 //

[- mālopamā]

pūṣṇy ātapa ivāhnīva pūṣā vyomnīva vāsaraḥ /

vikramas tvayy adhāl lakṣmīm iti mālopamā matā // 2.42 //

[- vākyārthopamā; zwei Arten]

vākyārtheṇaiva vākyārthaḥ ko 'pi yady upamīyate /

ekānekevaśabdatvāt sā vākyārthopamā dvidhā // 2.43 //

[- (1.) vākyārthopamā mit einem iva]

tvadānanam adhīrākṣam āvirdaśanadīdhiti /

bhramadbhṛṅgam ivālakṣya- kesaraṁ bhāti paṅkajam // 2.44 //

[- (2.) vākyārthopamā mit mehreren iva]

nalinyā iva tanvaṅgyās tasyāḥ padmam ivānanam /

mayā madhuvrateneva pāyaṁ pāyam aramyata // 2.45 //

[- prativastūpamā]

vastu kiṁcid upanyasya nyasanāt tatsadharmaṇaḥ /

sāmyapratītir astīti prativastūpamā yathā // 2.46 //

naiko 'pi tvādṛśo 'dyāpi jāyamāneṣu rājasu /

nanu dvitīyo nāsty eva pārijātasya pādapaḥ // 2.47 //

[- tulyayogopamā]

adhikena samīkṛtya hīnam ekakriyāvidhau /

yad bruvanti smṛtā seyaṁ tulyayogopamā yathā // 2.48 //

divo jāgarti rakṣāyai pulomārir bhuvo bhavān /

asurās tena hanyante sāvalepās tvayā nṛpāḥ // 2.49 //

[- hetūpamā]

kāntyā candramasaṁ dhāmnā sūryaṁ dhairyeṇa cārṇavam /

rājann anukaroṣīti saiṣā hetūpamā matā // 2.50 //

na liṅgavacane bhinne na hīnādhikatāpi vā /

upamādūṣanāyālaṁ yatrodvego na dhīmatām // 2.51 //

strīva gacchati ṣaṇḍho 'yaṁ vakty eṣā strī pumān iva /

prāṇā iva priyo 'yam me vidyā dhanam ivārjitam // 2.52 //

bhavān iva mahīpāla devarājo virājate /

alam aṁśumataḥ kakṣām āroḍhuṁ tejasā nṛpaḥ // 2.53 //

ity evam ādau saubhāgyaṁ na jahāty eva jātucit /

asty eva kvacid udvegaḥ prayoge vāgvidāṁ yathā // 2.54 //

haṁsīva dhavalaś candraḥ sarāṁsīvāmalaṁ nabhaḥ /

bhartṛbhakto bhaṭaḥ śveva khadyoto bhāti bhānuvat // 2.55 //

īdṛśaṁ varjyate sadbhiḥ kāraṇaṁ tatra cintyatām /

guṇadoṣavicārāya svayam eva manīṣibhiḥ // 2.56 //

ivavadvāyathāśabdāḥ samānanibhasaṁnibhāḥ /

tulyasaṁkāśanikāśa- prakāśapratirūpakāḥ // 2.57 //

pratipakṣapratidvaṁdvi- pratyanīkavirodhinaḥ /

sadṛksadṛśasaṁvādi- sajātīyānuvādinaḥ // 2.58 //

pratibimbapraticchanda- sarūpasamasaṁmitāḥ /

salakṣaṇasadṛkṣābha- sapakṣopamitopamāḥ // 2.59 //

kalpadeśīyadeśyādiḥ prakhyapratinidhī api /

savarṇatulatau śabdau ye cānyūnārthavādinaḥ // 2.60 //

samāsaś ca bahuvrīhiḥ śaśāṅkavadanādiṣu /

spardhate jayati dveṣṭi druhyati pratigarjati // 2.61 //

ākrośaty avajānāti kadarthayati nindati /

viḍambayati saṁdhatte hasatīrṣyaty asūyati // 2.62 //

tasya muṣṇāti saubhāgyaṁ tasya kāntiṁ vilumpati /

tena sārdhaṁ vigṛhṇāti tulāṁ tenādhirohati // 2.63 //

tatpadavyām padaṁ dhatte tasya kakṣāṁ vigāhate /

tam anvety anubadhnāti tacchīlaṁ tanniṣedhati // 2.64 //

tasya cānukarotīti śabdāḥ sādṛśyam ūcakāḥ /

upamāyām ime proktāḥ kavīnāṁ buddhisaukhyadāḥ // 2.65 //

[rūpaka]

[- samastarūpaka]

upamaiva tirobhūta- bhedā rūpakam ucyate /

yathā bāhulatā pāṇi- padmaṁ caraṇapallavaḥ // 2.66 //

[- asamastarūpaka]

aṅgulyaḥ pallavāny āsan kusumāni nakhārciṣaḥ /

bāhū late vasantaśrīs tvaṁ naḥ pratyakṣacāriṇī // 2.67 //

[- samastavyastarūpaka]

ity etad asamastākhyaṁ samastaṁ pūrvarūpakam /

smitaṁ mukhendor jyotsneti samastavyastarūpakam // 2.68 //

[- sakalarūpaka]

tāmrāṅgulidalaśreṇi nakhadīdhitikesaram /

dhriyate mūrdhni bhūpālair bhavaccaraṇapaṅkajam // 2.69 //

aṅgulyādau dalāditvaṁ pāde cāropya padmatām /

tadyogyasthānavinyāsād etat sakalarūpakam // 2.70 //

[- avayavarūpaka]

akasmād eva te caṇḍi sphuritādharapallavam /

mukhaṁ muktāruco dhatte gharmāmbhaḥkaṇamañjarīḥ // 2.71 //

mañjarīkṛtya gharmāmbhaḥ pallavīkṛtya cādharam /

nānyathā kṛtam atrāsyam ato 'vayavarūpakam // 2.72 //

[- avayavirūpakam]

valgitabhru galadgharma- jalam ālohitekṣaṇam /

vivṛṇāti (!) madāvasthām idam vadanapaṅkajam // 2.73 //

avikṛtya mukhāṅgāni mukham evāravindatām /

āsīd gamitam atredam ato 'vayavirūpakam // 2.74 //

[- ekāṅgarūpaka]

madapāṭalagaṇḍena raktanetrotpalena te /

mukhena mugdhaḥ so 'py eṣa jano rāgamayaḥ kṛtaḥ // 2.75 //

ekāṅgarūpakaṁ caitad evaṁ dviprabhṛtīny api /

aṅgāni rūpayanty atra yogāyogau bhidākarau // 2.76 //

[- yuktarūpaka]

smitapuṣpojjvalaṁ lola- netrabhṛṅgam idaṁ mukham /

iti puṣpadvirephāṇāṁ saṁgatyā yuktarūpakam // 2.77 //

[- ayuktarūpaka]

idam ārdrasmitajyotsnaṁ snigdhanetrotpalaṁ mukham /

iti jyotsnotpalāyogād ayuktaṁ nāma rūpakam // 2.78 //

[- viṣamarūpaka]

rūpaṇād aṅgino 'ṅgānāṁ rūpaṇārūpaṇāśrayāt /

rūpakaṁ viṣamaṁ nāma lalitaṁ jāyate yathā // 2.79 //

madaraktakapolena manmathas tvanmukhendunā /

nartitabhrūlatenālaṁ mardituṁ bhuvanatrayam // 2.80 //

[- saviśeṣaṇarūpaka]

haripādaḥ śirolagna- jahnukanyājalāṁśukaḥ /

jayaty asuraniḥśaṅka- surānandotsavadhvajaḥ // 2.81 //

viśeṣaṇasamagrasya rūpaṁ ketor yadīdṛśam /

pāde tadarpaṇād etat saviśeṣaṇarūpakam // 2.82 //

[- viruddharūpaka]

na mīlayati padmāni na nabho 'py avagāhate /

tvanmukhendur mamāsūnāṁ haraṇāyaiva kalpate // 2.83 //

akriyā candrakāryāṇām anyakāryasya ca kriyā /

atra saṁdarśyate yasmād viruddhaṁ nāma rūpakam // 2.84 //

[- heturūpaka]

gāmbhīryeṇa samudro 'si gauraveṇāsi parvataḥ /

kāmadatvāc ca lokānām asi tvaṁ kalpapādapaḥ // 2.85 //

gāmbhīryapramukhair atra hetubhiḥ sāgaro giriḥ /

kalpadrumaś ca kriyate tad idaṁ heturūpakam // 2.86 //

[- śiṣṭarūpaka]

rājahaṁsopabhogārthaṁ bhramaraprārthyasaurabham /

sakhi vaktrāmbujam idaṁ taveti śliṣṭarūpakam // 2.87 //

iṣṭaṁ sādharmyavaidharmya- darśanād gauṇamukhyayoḥ /

upamāvyatirekākhyaṁ rūpakadvitayaṁ yathā // 2.88 //

[- upamārūpaka]

ayam ālohitacchāyo madane mukhacandramāḥ /

saṁnaddhodayarāgasya candrasya pratigarjati // 2.89 //

[- vyatirekarūpaka]

candramāḥ pīyate devair mayā tvanmukhacandramāḥ /

asamagro 'py asau śaśvad ayam āpūrṇamaṇḍalaḥ // 2.90 //

[- ākṣeparūpaka]

mukhacandrasya candratvam ittham anyopatāpinaḥ /

na te sundari saṁvādīty etad ākṣeparūpakam // 2.91 //

[- samādhānarūpaka]

mukhendur api te caṇḍi māṁ nirdahati nirdayam /

bhāgyadoṣān mamaiveti tat samādhānarūpakam // 2.92 //

[- rūpakarūpaka]

mukhapaṅkajaraṅge 'smin bhrūlatānartakī tava /

līlānṛtyaṁ karotīti ramyaṁ rūpakarūpakam // 2.93 //

[- āpahnavarūpaka]

naitan mukham idaṁ padmaṁ na netre bhramarāv imau /

etāni kesarāṇy eva naitā dantārciṣas tava // 2.94 //

mukhāditvaṁ nivartyaiva padmāditvena rūpaṇāt /

udbhāvitaguṇotkarṣaṁ tat tv āpahnavarūpakam // 2.95 //

na paryanto vikalpānāṁ rūpakopamayor ataḥ /

diṅmātraṁ darśitaṁ dhīrair anuktam anumīyatām // 2.96 //

[dīpaka]

jātikriyāguṇadravya- vācinaikatra vartinā /

sarvavākyopakāraś cet tad āhur dīpakaṁ yathā // 2.97 //

[- ādidīpaka: jāti]

pavano dakṣiṇaḥ parṇaṁ jīrṇaṁ harati vīrudhāṁ /

sa evāvanatāṅgīnāṁ mānabhaṅgāya kalpate // 2.98 //

[- ādidīpaka: kriyā]

caranti caturambhodhi- velodyāneṣu dantinaḥ /

cakravālādrikuñjeṣu kundabhāso guṇāś ca te // 2.99 //

[- ādidīpaka: guṇa]

śyāmalāḥ prāvṛṣeṇyābhir diśo jīmūtapaṅktibhiḥ /

bhuvaś ca sukumārābhir navaśādvalarājibhiḥ // 2.100 //

[- ādidīpaka: dravya]

viṣṇunā vikramasthena dānavānāṁ vibhūtayaḥ /

kvāpi nītāḥ kuto 'py āsann ānītā daivatarddhayaḥ // 2.101 //

ity ādidīpakāny uktāny evaṁ madhyāntayor api /

vākyayor darśayiṣyāmaḥ kāni cittāni tadyathā // 2.102 //

[- madhyadīpaka: jāti]

nṛtyanti niculotsaṅge gāyanti ca kalāpinaḥ /

badhnanti ca payodeṣu dṛśo harṣāśrugarbhiṇīḥ // 2.103 //

[- madhyadīpaka: kriyā]

mando gandhavahaḥ kṣāro vahnir induś ca jāyate /

carcācandanapātaś ca śastrapātaḥ pravāsinām // 2.104 //

[- antadīpaka: dravya (Komm.: jāti)]

jalaṁ jaladharodgīrṇaṁ kulaṁ gṛhaśikhaṇḍinām /

calaṁ ca taḍitāṁ dāma balaṁ kusumadhanvanaḥ // 2.105 //

[- antadīpaka: kriyā]

tvayā nīlotpalaṁ karṇe smareṇāstraṁ śarāsane /

mayāpi maraṇe cetas trayam etat samaṁ kṛtam // 2.106 //

[- (ādidīpaka): mālādīpaka]

śuklaḥ śvetārciṣo vṛddhyai pakṣaḥ pañcaśarasya saḥ /

sa ca rāgasya rāgo 'pi yūnāṁ ratyutsavaśriyaḥ // 2.107 //

ity ādidīpakatve 'pi pūrvapūrvavyapekṣiṇī /

vākyamālā prayukteti tan mālādīpakaṁ matam // 2.108 //

[- viruddhārthadīpaka]

avalepam anaṅgasya vardhayanti balāhakāḥ /

karśayanti tu gharmasya mārutoddhūtaśīkarāḥ // 2.109 //

avalepapadenātra balāhakapadena ca /

kriye viruddhe saṁyukte tad viruddhārthaṁ dīpakam // 2.110 //

[- ekārthadīpaka]

haraty ābhogam āśānāṁ gṛhṇāti jyotiṣāṁ gaṇam /

ādatte cādya me prāṇān asau jaladharāvalī // 2.111 //

anekaśabdopādānāt kriyaikaivātra dīpyate /

yato jaladharāvalyā tasmād ekārthadīpakam // 2.112 //

[- śliṣṭārthadīpaka]

hṛdyagandhavahās tuṅgās tamālaśyāmalatviṣaḥ /

divi bhramanti jīmūtā bhuvi caite mataṁgajāḥ // 2.113 //

atra dharmair abhinnānām abhrāṇāṁ dantināṁ tathā /

bhramaṇenaiva saṁbandha iti śliṣṭārthadīpakam // 2.114 //

anenaiva prakāreṇa śeṣāṇām api dīpake /

vikalpānām avagatir vidhātavyā vicakṣaṇaiḥ // 2.115 //

[āvṛtti]

arthāvṛttiḥ padāvṛttir ubhayāvṛttir eva ca /

dīpakasthāna eveṣṭam alaṁkāratrayaṁ yathā // 2.116 //

[- arthāvṛtti]

vikasanti kadambāni sphuṭanti kuṭajadrumāḥ /

unmīlanti ca kandalyo dalanti kakubhāni ca // 2.117 //

[- padāvṛtti]

utkaṇṭhayati meghānāṁ mālā vṛndaṁ kalāpinām /

yūnāṁ cotkaṇṭhayaty eva mānasaṁ makaradhvajaḥ // 2.118 //

[- ubhayāvṛtti (artha u. pada)]

jitvā viśvaṁ bhavān atra viharaty avarodhanaiḥ /

viharaty apsarobhis te ripuvargo divaṁ gataḥ // 2.119 //

[ākṣepa]

pratiṣedhoktir ākṣepas traikālyāpekṣayā tridhā /

athāsya punar ākṣepya- bhedānantyād anantatā // 2.120 //

[- vṛttākṣepa]

anaṅgaḥ pañcabhiḥ puṣpair viśvaṁ vyajayateṣubhiḥ /

ity asaṁbhāvyam atha vā vicitrā vastuśaktayaḥ // 2.121 //

ity anaṅgajayāyoga- buddhir hetubalād iha /

pravṛttaiva yad ākṣiptā vṛttākṣepaḥ sa īdṛśaḥ // 2.122 //

[- vartamānākṣepa]

kutaḥ kuvalayaṁ karṇe karoṣi kalabhāṣiṇi /

kim apāṅgam aparyāptam asmin karmaṇi manyase // 2.123 //

sa vartamānākṣepo 'yaṁ kurvaty evāsitotpala /

karṇe kācit priyeṇaivaṁ cāṭukāreṇa rudhyate // 2.124 //

[- bhaviṣyadākṣepa]

satyaṁ bravīmi na tvaṁ māṁ draṣṭuṁ vallabha lapsyase /

anyacumbanasaṁkrānta- lākṣāraktena cakṣuṣā // 2.125 //

so 'yaṁ bhaviṣyadākṣepaḥ prāg evātimanasvinī /

kadācid aparādho 'sya bhāvīty evam arunddhayat // 2.126 //

[- dharmākṣepa]

tava tanvaṅgi mithyaiva rūḍham aṅgeṣu mārdavam /

yadi satyaṁ mṛdūny eva kim akāṇḍe rujanti mām // 2.127 //

dharmākṣepo 'yam ākṣiptam aṅganāgātramārdavam /

kāmukena yad atraivaṁ karmaṇā tadvirodhinā // 2.128 //

[- dharmyākṣepa]

sundarī sā bhavaty evaṁ vivekaḥ kena jāyate /

prabhāmātraṁ hi taralaṁ dṛśyate na tadāśrayaḥ // 2.129 //

dharmyākṣepo 'yam ākṣipto dharmī dharmaṁ prabhāhvayam /

anujñāyaiva yad rūpam atyāścaryaṁ vivakṣatā // 2.130 //

[- kāraṇākṣepa]

cakṣuṣī tava rajyete sphuraty adharapallavaḥ /

bhruvau ca bhugne na tathāpy aduṣṭasyāsti me bhayam // 2.131 //

sa eṣa kāraṇākṣepaḥ pradhānaṁ kāraṇaṁ bhiyaḥ /

svāparādho niṣiddho 'tra yat priyeṇa paṭīyasā // 2.132 //

[- kāryākṣepa]

dūre priyatamaḥ so 'yam āgato jaladāgamaḥ /

dṛṣṭāś ca phullā niculā na mṛtā cāsmi kiṁ nv idam // 2.133 //

kāryākṣepaḥ sa kāryasya maraṇasya nivartanāt /

tatkāraṇam upanyasya dāruṇaṁ jaladāgamam // 2.134 //

[- anujñākṣepa]

na ciraṁ mama tāpāya tava yātrā bhaviṣyati /

yadi yāsyasi yātavyam alam āśaṅkayātra te // 2.135 //

ity anujñāmukhenaiva kāntasyākṣipyate gatiḥ /

maraṇaṁ sūcayantyaiva so 'nujñākṣepa ucyate // 2.136 //

[- prabhutvākṣepa]

dhanaṁ ca bahu labhyaṁ te sukhaṁ kṣemaṁ ca vartmani /

na ca me prāṇasaṁdehas tathāpi priya mā sma gāḥ // 2.137 //

ity ācakṣāṇayā hetūn priyayātrānubandhinaḥ /

prabhutvenaiva ruddhas tat prabhutvākṣepa ucyate // 2.138 //

[- anādarākṣepa]

jīvitāśā balavatī dhanāśā durbalā mama /

gaccha vā tiṣṭha vā kānta sva1vasthā tu niveditā // 2.139 //

asāv anādarākṣepo yad anādaravad vacaḥ /

priyapraṇāyaṁ rundhatyā prayuktam iha raktayā // 2.140 //

[- āśīrvacanākṣepa]

gaccha gacchasi cet kānta panthānaḥ santu te śivāḥ /

mamāpi janma tatraiva bhūyād yatra gato bhavān // 2.141 //

ity āśīrvacanākṣepo yad āśīrvādavartmanā /

svāvasthāṁ sūcayantyaiva kāntayātrā niṣidhyate // 2.142 //

[- paruṣākṣepa]

yadi satyaiva yātrā te kāpy anyā mṛgyatāṁ tvayā /

aham adyaiva ruddhāsmi randhrāpekṣeṇa mṛtyunā // 2.143 //

ity eṣa paruṣākṣepaḥ paruṣākṣarapūrvakam /

kāntasyākṣipyate yasmāt prasthānaṁ premanighnayā // 2.144 //

[- sācivyākṣepa]

 // 2.145 // ... // 2.309 // missing

[śleṣa (= śliṣṭa)]

śliṣṭam iṣṭam anekārtham ekarūpānvitaṁ vacaḥ /

tad abhinnapadaṁ bhinna- padaprāyam iti dvidhā // 2.310 //

[- abhinnapadaśleṣa]

asāv udayam ārūḍhaḥ kāntimān raktamaṇḍalaḥ /

rājā harati lokasya hṛdayaṁ mṛdubhiḥ karaiḥ // 2.311 //

[- bhinnapadaśleṣa]

doṣā(3)kareṇa saṁbadhnan[n / n]a[]kṣatrapathavartinā /

rajñā pradoṣo mām ittham apriyaṁ kiṁ na bādhate // 2.312 //

upamārūpakākṣepa- vyatirekādigocarāḥ /

prāg eva darśitāḥ śleṣā darśyante kecanāpare // 2.313 //

asty abhinnakriyaḥ kaścid aviruddhakriyo 'paraḥ /

viruddhakarmā cāsty anyaḥ śleṣo niyamavān api // 2.314 //

niyamākṣeparūpoktir avirodhī virodhy api /

teṣāṁ nidarśaneṣv eva rūpam āvir bhaviṣyati // 2.315 //

[- abhinnakriyaśleṣa]

vakrāḥ svabhāvamadhurāḥ śaṁsantyo rāgam ulbaṇam /

dṛśo dūtyaś ca karṣanti kāntābhiḥ preṣitāḥ priyān // 2.316 //

[- aviruddhakriyaśleṣa]

madhurā rāgavardhinyaḥ komalāḥ kokilāgiraḥ /

ākarṇyante madakalāḥ śliṣyante cāsitekṣaṇāḥ // 2.317 //

[- viruddhakarmaśleṣa]

rāgam ādarśayann eṣa vāruṇīyogavardhitam /

tirobhavati gharmāṁśur aṅgajas tu vijṛmbhate // 2.318 //

[- niyamavacchleṣa]

nistriṁśatvam asāv eva dhanuṣy evāsya vakratā /

śareṣv eva narendrasya mārgaṇatvaṁ ca vartate // 2.319 //

[- niyamākṣeparūpoktiśleṣa]

padmānām eva daṇḍeṣu kaṇṭakas tvayi rakṣati /

athavā dṛśyate rāgi- mithunāliṅganeṣv api // 2.320 //

[- avirodhiśleṣa]

mahībhṛd bhūrikaṭakas tejasvī niyatodayaḥ /

dakṣaḥ prajāpatiś cāsīt svāmī śaktidharaś ca saḥ // 2.321 //

[- virodhiśleṣa]

acyuto 'py avṛṣacchedī rājāpy aviditakṣayaḥ /

devo 'py avibudho jajñe śaṁkaro 'py abhujaṁgavān // 2.322 //

[viśeṣokti]

guṇajātikriyādīnāṁ yatra vaikalyadarśanam /

viśeṣadarśanāyaiva sā viśeṣoktir iṣyate // 2.323 //

[- viśeṣokti: guṇa]

na kaṭhoraṁ na vā tīkṣṇam āyudhaṁ puṣpadhanvanaḥ /

tathāpi jitam evāsīd amunā bhuvanatrayam // 2.324 //

[- viśeṣokti: jāti]

na devakanyakā nāpi gandharvakulasaṁbhavā /

tathāpy eṣā tapobhaṅgaṁ vidhātuṁ vedhaso 'py alam // 2.325 //

[- viśeṣokti: kriyā]

na baddhā bhrukuṭir nāpi sphurito daśanacchadaḥ /

na ca raktābhavad dṛṣṭir jitaṁ ca dviṣatāṁ balam // 2.326 //

[- viśeṣokti: dravya]

na rathā na ca mātaṁgā na hayā na ca pattayaḥ /

strīṇām apāṅgadṛṣṭyaiva jīyate jagatāṁ trayam // 2.327 //

[- viśeṣokti: hetu]

ekacakro ratho yantā vikalo viṣamā hayāḥ /

ākrāmaty eva tejasvī tathāpy arko nabhastalam // 2.328 //

saiṣā hetuviśeṣoktis tejasvīti viśeṣaṇāt /

ayaṁ eva kramo 'nyeṣāṁ bhedānām api kalpate // 2.329 //

[tulyayogitā]

vivakṣitaguṇotkṛṣṭair yat samīkṛtya kasyacit /

kīrtanaṁ stutinindārthaṁ sā matā tulyayogitā // 2.330 //

yamaḥ kubero varuṇaḥ sahasrākṣo bhavān api /

bibhṛty ananyaviṣayāṁ lokapāla iti śrutim // 2.331 //

saṁgatāni mṛgākṣīṇāṁ taḍidvilasitāni ca /

kṣaṇadvayaṁ na tiṣṭhanti ghanārabdhāny api svayam // 2.332 //

[virodhacakra]

viruddhānāṁ padārthānāṁ yatra saṁsargadarśanam /

viśeṣadarśanāyaiva sa virodhaḥ smṛto yathā // 2.333 //

kūjitaṁ rājahaṁsānāṁ vardhate madamañjulam /

kṣīyate ca mayūrāṇāṁ rutam utkrāntasauṣṭhavam // 2.334 //

prāvṛṣeṇyair jaladharair ambaraṁ durdināyate /

rāgeṇa punar ākrāntaṁ jāyate jagatām manaḥ // 2.335 //

tanumadhyaṁ pṛthuśroṇi raktauṣṭham asitekṣaṇam /

natanābhi vapuḥ strīṇāṁ kaṁ na hanty unnatastanam // 2.336 //

mṛṇālabāhu rambhoru padmotpalamukhekṣaṇam /

api te rūpam asmākam tanvi tāpāya kalpate // 2.337 //

udyānamārutoddhūtāś cūtacampakareṇavaḥ /

udaśrayanti pānthānām aspṛśanto 'pi locane // 2.338 //

kṛṣṇārjunānuraktāpi dṛṣṭiḥ karṇāvalambinī /

yāti viśvasanīyatvaṁ kasya te kalabhāṣiṇī // 2.339 //

ity anekaprakāro 'yam alaṁkāraḥ pratīyate /

[aprastutapraśaṁsā]

aprastutapraśaṁsā syād aprakānteṣu yā stutiḥ // 2.340 //

sukhaṁ jīvanti hariṇā vaneṣv aparasevinaḥ /

arthair ayatnasulabhair jaladarbhāṅkurādibhiḥ // 2.341 //

seyam aprastutaivātra mṛgavṛttiḥ praśasyate /

rājānuvartanakleśa- nirviṇṇena manasvinā // 2.342 //

[vyājastuti]

yadi nindann iva stauti vyājastutir asau stutā /

doṣābhāsā guṇā eva labhante yatra saṁnidhim // 2.343 //

tāpasenāpi rāmeṇa jiteyaṁ bhūtadhāriṇī /

tvayā rājñāpi seveyaṁ jitā mā bhūn madas tava // 2.344 //

puṁsaḥ purāṇād ācchidya śrīs tvayā paribhujyate /

rājann ikṣvākuvaṁśasya kim idaṁ tava yujyate // 2.345 //

bhujaṅgabhogasaṁsaktā kalatraṁ tava medinī /

ahaṁkāraḥ parāṁ koṭim ārohati kutas tava // 2.346 //

iti śleṣānuviddhānām anyeṣāṁ copalakṣyatāṁ /

vyājastutiprakārāṇām aparyantaḥ pravistaraḥ // 2.347 //

[nidarśana]

arthāntarapravṛttena kiṁcit tatsadṛśaṁ phalam /

sad asad vā nidarśyeta yadi tat syān nidarśanam // \_¡F\_H //

udayann eva savitā padmeṣv arpayati śriyam /

vibhāvayitum ṛddhīnāṁ phalaṁ suhṛdanugraham // 2.349 //

yāti candrāṁśubhiḥ spṛṣṭā dhvāntarājī parābhavam /

sadyo rājaviruddhānāṁ sūcayanti durantatām // 2.350 //

[sahokti]

sahoktiḥ sahabhāvasya kathanaṁ guṇakarmaṇām /

arthānāṁ yo vinimayaḥ parivṛttis tu sā yathā // 2.351 //

saha dīrghā mama śvāsair imāḥ saṁprati rātrayaḥ /

pāṇḍurāś ca mamaivāṅgaiḥ saha tāś candrabhūṣaṇāḥ // 2.352 //

vardhate saga pānthānāṁ mūrchayā cūtamañjarī /

patanti ca samaṁ teṣām asubhir malayānilāḥ // 2.353 //

kokilālāpasubhagāḥ sugandhivanavāyavaḥ /

yānti sārdhaṁ janānandair vṛddhiṁ surabhivāsarāḥ // 2.354 //

ity udāhṛtayo dattāḥ sahokter atra kāścana /

[parivṛtti]

kriyate parivṛtteś ca kiṁcid rūpanirūpaṇam // 2.355 //

śastraprahāraṁ dadatā bhujena tava bhūbhujām /

cirārjitaṁ hṛtaṁ teṣāṁ yaśaḥ kumudapāṇḍuram // 2.356 //

[āśīs]

āśīr nāmābhilaṣite vastuny āśaṁsanaṁ yathā /

pātu vaḥ paramaṁ jyotir avāṅmanasagocaram // 2.357 //

[saṁsṛṣṭi]

ananvayasasaṁdehāv upamāsv eva darśitau /

upamārūpakaṁ cāpi rūpakeṣv eva darśitam // 2.358 //

utprekṣābheda evāsāv utprekṣāvayavo 'pi ca /

nānālaṁkārasaṁsṛṣṭiḥ saṁsṛṣṭis tu nigadyate // 2.359 //

aṅgāṅgibhāvāvasthānaṁ sarveṣāṁ samakakṣatā /

ity alaṁkārasaṁsṛṣṭer lakṣaṇīyā dvayī gatiḥ // 2.360 //

ākṣipanty aravindāni tava mugdhe mukhaśriyam /

kośadaṇḍasamagrāṇāṁ kim eṣām asti duṣkaram // 2.361 //

(limpatīva tamo 'ṅgāni varṣatīvāñjanaṁ nabhaḥ /

asatpuruṣaseveva dṛṣṭir niṣphalatāṁ gatā // 2.362 //)

śleṣaḥ sarvāsu puṣṇāti priyo vakroktiṣu śriyam /

bhinnaṁ dvidhā svabhāvoktir vakroktiś ceti vāṅmayam // 2.363 //

[bhāvika]

bhāvikatvam iti prāhuḥ prabandhaviṣayaṁ guṇam /

bhāvaḥ kaver abhiprāyaḥ kāvyeṣv āsiddhi yaḥ sthitaḥ // 2.364 //

parasparopakāritvaṁ sarveṣāṁ vastuparvaṇām /

viśeṣaṇānāṁ vyarthānām akriyā sthānavarṇanā // 2.365 //

vyaktir uktikramabalād gambhīrasyāpi vastunaḥ /

bhāvāyattam idaṁ sarvam iti tad bhāvikaṁ viduḥ // 2.366 //

yac ca saṁdhyaṅgavṛttyaṅga- lakṣaṇādyāgamāntare /

vyāvarṇitam idaṁ ceṣṭam alaṁkāratayaiva naḥ // 2.367 //

panthā sa eṣa vivṛtaḥ parimāṇavṛttyā saṁkṣipya vistaram anantam alaṁkriyāṇāṁ /

vācām atītya viṣayaṁ parivartamānān abhyāsa eva vivarītum alaṁ viśeṣān // 2.368 //

// ity ācāryadaṇḍinaḥ kṛtau kāvyādarśe 'rthālaṁkāravibhāgo nāma dvitīyaḥ paricchedaḥ //